# 3 Valmistelevat tehtävät

Sisällys

[3 Valmistelevat tehtävät 11](#_Toc507610993)

[3.1 Seurakuntayhtymän yhteisen kirkkovaltuuston paikkajako seurakuntien kesken 11](#_Toc507610994)

[3.2 Seurakunnan jakaminen äänestysalueisiin 11](#_Toc507610995)

[3.3 Vaalien valmisteluun liittyvät vaalilautakunnan päätökset 12](#_Toc507610996)

[3.4 Ennakkoäänestyspaikoista päättäminen 12](#_Toc507610997)

[3.5 Vaalikuulutukset ja ilmoitukset 13](#_Toc507610998)

[3.6 Vaalivirkailijoiden kouluttaminen 14](#_Toc507610999)

[3.7 Äänestysliput 14](#_Toc507611000)

## Seurakuntayhtymän yhteisen kirkkovaltuuston paikkajako seurakuntien kesken

Seurakuntayhtymän yhteisen kirkkovaltuuston tulee vahvistaa viimeistään kesäkuussa 2018 yhteisen kirkkovaltuuston jäsenten paikkojen jako yhtymään kuuluvien seurakuntien lukumäärän sekä seurakunnissa vuoden alussa olleiden väkilukujen perusteella. (KJ 10:9)

Yhteiseen kirkkovaltuustoon valitaan jäseniä seurakuntien väkiluvun mukaan seuraavasti (KJ 10:9):

10 000 tai vähemmän 21

10 001 – 20 000 31

20 001 – 40 000 41

40 001 – 150 000 51

150 001 – 300 000 61

yli 300 000 91

Yhteinen kirkkovaltuusto voi erityisestä syystä päättää vaalikaudeksi kerrallaan, että yhteisen kirkkovaltuuston jäsenmäärä on säädettyä pienempi pariton luku, kuitenkin vähintään 11 jäsentä. (KL 11:7)

Jäsenten paikoista annetaan kullekin seurakunnalle ensin kaksi paikkaa. Jos kuitenkin seurakuntayhtymään kuuluvia seurakuntia on enemmän kuin kaksikymmentä, tällöin annetaan kullekin seurakunnalle ensin yksi paikka. Muut paikat jaetaan seurakuntien väkilukujen suhteessa. (KL 11:7)

Jos kyseessä on uuden seurakuntayhtymän perustaminen 1.1.2019 alkaen ja tuomiokapituli on määrännyt valittavaksi väliaikaisen yhteisen kirkkovaltuuston KJ 10:5 mukaisesti, yhteisen kirkkovaltuuston paikkojen jaon vahvistaminen kuuluu väliaikaisen yhteisen kirkkovaltuuston tehtäviin. (KL 11:7 ja KJ 10:9)

## Seurakunnan jakaminen äänestysalueisiin

Seurakunnan jakaminen äänestysalueisiin saattaa tulla harkittavaksi erityisesti silloin, kun seurakuntien yhdistymisen seurauksena seurakunnan alue on laaja ja kun alueella on useita entisten kuntien alueiden muodostamia keskuksia/taajamia, joissa kussakin on myös oma kirkkonsa. Toinen vaihtoehto on huolehtia siitä, että ennakkoäänestyspaikkoja on seurakunnan alueella useita. Mikäli seurakunta ei ole jakautunut äänestysalueisiin, seurakunnassa voi varsinaisena vaalipäivänä olla vain yksi äänestyspaikka.

Jos seurakunta aiotaan jakaa äänestysalueisiin, on tällöin otettava huomioon seuraavaa:

1) vaalilautakunnassa on oltava niin paljon jäseniä ja varajäseniä, että samanaikaisesti eri alueilla toimivat

jaostot ovat päätösvaltaisia (läsnä vähintään kolme jäsentä)

2) äänioikeutettujen luettelot on laadittava alueittain (Yleiskirjeen 1/2018 mukaan äänestysalueisiin jakautuvien seurakuntien tuli ilmoittaa asiasta kirkkohallitukselle 30.4.2018 mennessä)

3) jokaiselle seurakunnan äänioikeutetulle on lähetettävä ilmoituskortti tietoineen muun muassa hänen äänioikeudestaan ja äänestyspaikastaan viimeistään perjantaina 19.10.2018. (KVJ 2:11) Ilmoituskortin lähettää painotalo, mikäli seurakunta käyttää Kirkon viestinnän koordinoimaa valtakunnallista vaalikirjepalvelua.

4) talousarviossa pitää olla määrärahat kohtien 2-3 toteuttamiseksi.

5) jos 1.1.2019 alkaen lakkaavien seurakuntien tilalle perustetaan uusi seurakunta tai seurakunta liittyy toiseen seurakuntaan, tapahtuu äänestysalueisiin jako automaattisesti vaaleja toimitettaessa vielä voimassa olevien seurakuntarajojen mukaisesti. Muunlaista äänestysalueisiin jakamista ei ole mahdollista toteuttaa näiden seurakuntaliitosten yhteydessä.

## Vaalien valmisteluun liittyvät vaalilautakunnan päätökset

Vaalilautakunnan tulee viimeistään 18.9.2018 pidettävässä vaalilautakunnan kokouksessa (kokous voidaan pitää 17.9.2018 klo 16 jälkeen):

1) määrätä äänestyspaikat ja vaalihuoneistot;

2) määrätä ennakkoäänestystä varten yksi tai useampi vaalitoimitsija ja päättää muista ennakkoäänestystä koskevista asioista sekä laatia ennakkoäänestystä koskeva kuulutus;

3) valita vaaliavustajat ja päättää muista vaalin valmisteluun liittyvistä toimenpiteistä, jollei niistä ole tehty aikaisemmin päätöstä;

4) valita tarvittaessa kolme tai useampia ennakkoäänten laskijoita huolehtimaan vaalipäivän ennakkoäänten laskennasta, jos ennakkoääniä arvioidaan annettavan enemmän kuin 50 ja voidaan perustellusti arvioida vaalipäivänä äänestävän enemmän kuin 50 henkilöä. (KVJ 2:22 ja KVJ 2:47,2)

Ehdokas tai hänen puolisonsa, lapsensa, sisaruksensa tai vanhempansa ei voi olla vaalitoimitsijana eikä -avustajana. Puolisolla tarkoitetaan aviopuolisoa sekä ehdokkaan kanssa avioliitonomaisissa olosuhteissa tai rekisteröidyssä parisuhteessa elävää henkilöä. (KVJ 2:22,2)

Ennakkoäänten laskeminen suoritetaan varsinaisena vaalipäivänä vaalilautakunnan päättämässä jossakin muussa tilassa kuin äänestyshuoneistossa. Ennakkoon annettujen äänestyslippujen laskentaa varten voidaan nimetä vaalilautakunnan jäsenten lisäksi erityisesti vaalilautakunnan varajäseniä. Tarvittaessa voidaan vaalilautakunnan jäsenten ja varajäsenten avuksi määrätä myös nimettyjä seurakunnan työntekijöitä teknisiksi avustajiksi.

Ennakkoäänten laskemista suorittamassa tulisi olla läsnä koko ajan vähintään kolme vaalilautakunnan jäsentä tai varajäsentä. (Ennakkoäänten laskemisesta vaalipäivänä on kerrottu vaaliohjeessa 11).

## Ennakkoäänestyspaikoista päättäminen

Ennakkoäänestys tapahtuu tiistain ja lauantain 6.-10.11.2018 välisenä aikana. Vaalilautakunta päättää ennakkoäänestyspaikat ja niiden aukioloajat. Ennakkoäänestyspaikoista vähintään yhden täytyy olla auki joka päivä kello 9-18. (KVJ 2:24)

Ennakkoäänestyspaikkoja tulee olla riittävästi ja niitä tulisi olla tasapuolisesti seurakunnan alueella. Luontevia ennakkoäänestyspaikkoja ovat kohteet, joissa ihmiset kulkevat päivittäin kuten, kauppakeskukset, kirjastot, oppilaitokset jne. Ennakkoäänestyspaikan järjestämisestä tulee sopia kiinteistön omistajan/haltijan kanssa hyvissä ajoin ennen kuin päätös ennakkoäänestyspaikoista tehdään.

Kevään 2017 kunnallisvaaleissa eduskunnan oikeusasiamiehen kansliasta tehtiin yllätystarkastuksia äänestyspaikkoihin. Tarkastusten jälkeen eduskunnan oikeusasiamies kiinnitti kannanotossaan huomiota äänestyspaikkojen esteettömyyteen, saavutettavuuteen ja vaalisalaisuuden toteutumiseen. Pyörätuolia käyttäville äänestäjille ei ollut kaikissa äänestyspaikoissa omaa esteetöntä äänestyskoppia, jolloin he joutuivat suorittamaan äänestämisen syliin asetettavan kirjoitusalustan avulla. Tällainen järjestely ei eduskunnan oikeusasiamiehen mukaan turvaa vaalisalaisuuden toteutumista, sillä kirjoitusalustan näkösuojakaan ei takaa, etteivät muut paikallaolijat voisi nähdä äänestyslippuun tehtävää merkintää.

Eduskunnan oikeusasiamiehen kannanottojen vuoksi seurakuntavaaleissa ennakkoäänestyksen ja varsinaisen vaalipäivän järjestelyissä tulisi kiinnittää huomiota siihen, että:

* pyörätuolia, rollaattoria tai muita liikkumisen apuvälineitä käyttävillä äänestäjillä on käytössä **esteetön äänestyskoppi**. Esteetön äänestyskoppi on leveä ja sen kirjoitustaso sekä seinälle kiinnitetyt ehdokaslistat ovat riittävän matalalla pyörätuolia tai muita apuvälineitä käyttäville äänestäjille. Lisäksi esteettömässä äänestyskopissa on mahdollisuuksien mukaan käytössä suurennuslasi ja lisävalo.
* **kulku äänestyspaikalle ja äänestystiloissa on esteetöntä**. Esteettömyyden toteutumisen osalta voi tarkastella mm. luiskien helppokulkuisuutta, kynnysten korkeutta, ovien avattavuutta ja invapaikoitusmahdollisuutta. Äänestyspaikan tilat eivät saisi olla liian pienet tai ahtaat apuvälineillä liikkumiseen.
* äänestyspaikan läheisyydessä on mahdollisuuksien mukaan tuoleja levähtämistä varten ja samasta rakennuksesta löytyy inva-wc.
* **opasteet** äänestyspaikalle ovat **näkyvillä paikoilla**.

Kunkin seurakunnan vaalilautakunta huolehtii ennakkoäänestyspaikkojen järjestämisestä oman seurakuntansa alueella. Joissakin tilanteissa (esimerkiksi naapuriseurakunnan alueella iso kauppakeskus) saattaa olla tarvetta sille, että seurakunta voisi järjestää ennakkoäänestyspaikan myös oman seurakunnan alueen ulkopuolella. Tälle ei ole estettä, jos seurakunnat tästä sopivat (esimerkiksi kahden seurakunnan vaalilautakunnat sopivat ennakkoäänestyspaikan pitämisestä vuoropäivinä isossa koko aluetta palvelevassa kauppakeskuksessa).

Laitosäänestys

On suositeltavaa, että vaalilautakunta pyrkii järjestämään ennakkoäänestysmahdollisuuden myös mahdollisimman monessa laitoksessa ja ympärivuorokautista hoitoa antavassa terveydenhuollon yksikössä. Ennakkoäänestystä voidaan järjestää esimerkiksi sairaaloissa, terveyskeskusten vuodeosastoilla, vanhainkodeissa sekä palvelutaloissa. Ennakkoäänestykseen erilaisissa laitoksissa sovelletaan pääsääntöisesti samaa menettelyä kuin yleisissä ennakkoäänestyspaikoissa. (Ennakkoäänestyksestä laitoksissa on kerrottu ohjeessa 7)

## Vaalikuulutukset ja ilmoitukset

Seurakuntavaaleihin liittyvät kuulutukset ja ilmoitukset kuulutuksista julkaistaan seurakunnan kielellä, joko suomeksi tai ruotsiksi. Kaksikielisessä seurakunnassa kuulutus ja ilmoitus kuulutuksesta on saatettava tietoon kummallakin kielellä. (KJ 23:2)

Kuulutus: Julkaistavaksi määrätty kuulutus on painettava lehteen kokonaisuudessaan. (KJ 23:2)

Ilmoitus kuulutuksesta: Kuulutuksesta, josta on ilmoitettava lehdessä, otetaan lehteen sen aihe ja pääsisältö. (KJ 23:2)

Kuulutukset julkaistaan seurakunnan ilmoitustaululla. Lisäksi kuulutus tai ilmoitus kuulutuksesta julkaistaan lehdessä. Kuulutus tai ilmoitus kuulutuksesta on julkaistava paikkakunnalla yleisesti leviävässä sanoma-, paikallis- tai seurakuntalehdessä. (KJ 23:2)

Seurakunnassa kirkkoneuvosto päättää, missä lehdessä julkaistavaksi säädetyt kuulutukset tai ilmoitukset julkaistaan. Jos asiasta on olemassa aikaisempi päätös, joka täyttää edelleen KJ 23:2:ssä säädetyt ehdot, ei asiasta ole välttämättä tarpeen tehdä uutta päätöstä. Seurakuntayhtymässä keskusvaalitoimikunta huolehtii tarvittaessa vaaleja koskevien kuulutusten ja ilmoitusten laatimisesta ja tietoon saattamisesta (KVJ 2:4).

Seurakuntaliitostilanteissa kuulutusten ja ilmoitusten julkaisemisessa on otettava huomioon, että kuuluttaminen ja ilmoittaminen toteutuvat kattavasti koko uuden seurakunnan tai laajentuvan seurakunnan alueella.

Seurakuntavaalien toimittamiseen liittyy seuraavat pakolliset kuulutukset tai ilmoitukset kuulutuksista.

**Ehdokasasettelua koskeva kuulutus** on julkaistavaseurakunnan ilmoitustaululla ja lehdessä. Ks. aikataulun kohdat 4 ja 5.

**Kuulutus äänioikeutettujen luettelosta** on julkaistava seurakunnan ilmoitustaululla ja lehdessä. Ks. aikataulun kohdat 6 ja 7.

**Kuulutus ennakkoäänestysajoista ja -paikoista** on julkaistava seurakunnan ilmoitustaululla. Ennakkoäänestystä koskevasta kuulutuksesta on lisäksi ilmoitettava lehdessä. Kuulutus koskee sekä ennakkoäänestyspaikoilla tapahtuvaa ennakkoäänestystä että kotona tapahtuvaa ennakkoäänestystä (kotiäänestys). Ks. aikataulun kohdat 18 ja 19.

**Ilmoitus ehdokaslistojen yhdistelmän nähtävillä olosta**

Ehdokaslistojen yhdistelmä on pantava seurakunnan ilmoitustaululle. Yhdistelmästä ja sen nähtävillä olosta on ilmoitettava lehdessä. Ks. aikataulun kohta 17.

**Vaalikuulutus** varsinaisen vaalipäivän äänestysajoista ja paikoista on pantava seurakunnan ilmoitustaululle ja julkaistava lehdessä. Ks. aikataulun kohdat 26 ja 27.

**Ilmoitus vaalipöytäkirjan nähtävillä olosta**

Seurakunnan ilmoitustaululla on ilmoitettava siitä, että vaalipöytäkirja valitusosoituksineen on nähtävänä kirkkoherranvirastossa tai seurakuntatoimistossa sen aukioloaikoina. Ilmoitusta ei julkaista lehdessä, vaan laitetaan ainoastaan ilmoitustaululle. Ks. aikataulun kohta 35.

## Vaalivirkailijoiden kouluttaminen

Seurakunnan on huolehdittava siitä, että vaalivirkailijat (vaalitoimitsijat ja –avustajat sekä ääntenlaskijat) ovat tietoisia tehtävistään ja vastuistaan. Seurakunnan tulee kouluttaa, opastaa ja neuvoa vaalivirkailijoita, jotta nämä suoriutuvat heille kuuluvista tehtävistä. (Käytännön järjestelyistä ennakkoäänestyksessä on kerrottu vaaliohjeessa 7 ja vaalipäivän osalta vaaliohjeessa 10.)

Kirkkohallitus laatii vaaleja varten ohjeet ja muun koulutusmateriaalin *info.seurakuntavaalit.fi* -sivuille. Kirkon viestintä toimittaa vaaleja varten sähköistä kaksikielistä uutiskirjettä, jota lähetetään mm. kirkkoherroille ja kaikille halukkaille kirjeen tilaajille.

## Äänestysliput

Kirkkohallitus huolehtii seurakuntavaaleissa tarvittavien asiakirjojen painattamisesta.

Kirkkohallitus on yleiskirjeellä nro 1/2018 pyytänyt seurakuntia tilaamaan Grano Oy:n verkkokaupasta 28.2.2018 mennessä tarvittavat äänestysliput sekä vaali- ja lähetekuoret. Tilattu määrä äänestyslippuja, kuoria ja muita vaaliasiakirjoja tullaan lähettämään seurakunnalle viimeistään 30.4.

Kirkkovaltuuston ja yhteisen kirkkovaltuuston jäsenten vaalissa äänestysliput ovat väriltään valkoisia ja seurakuntaneuvoston jäsenten vaalissa väriltään oransseja (KVJ 2:23,2). Ehdokaslistojen yhdistelmään käytettävän paperin tulee olla samanväristä kuin vastaavissa äänestyslipuissa (KVJ 2:20,3).

Oransseja äänestyslippuja tulee olla käytettävissä myös niissä seurakunnissa, jotka eivät kuulu seurakuntayhtymään. Tämä siitä syystä, että ennakkoäänestyksessä äänestämään voi tulla myös sellainen henkilö, joka on jonkin seurakuntayhtymään kuuluvan seurakunnan jäsen. Tällöin hänen on pystyttävä äänestämään oman seurakuntansa ehdokkaita sekä yhteiseen kirkkovaltuustoon että seurakuntaneuvostoon. Ennakkoäänestysmahdollisuus järjestetään kaikissa seurakunnissa, myös niissä seurakunnissa, joissa ns. sopuvaalin vuoksi ei toimiteta varsinaista äänestystä varsinaisena vaalipäivänä.

Jos edellisistä vaaleista on jäänyt vaalikuoria tai lähetekuoria, niitä voi käyttää. Äänestysliput ja muut vaaliasiakirjat ovat sen sijaan vaalikohtaisia.